Kvinne i 80-årene forsøkt ranet – raner stoppet av mann i 70-årene
Det var da en dame i 80-årene tok ut penger fra en minibank på Sentralplassen i Dombås at en beruset mann i 50-årene gikk til angrep på henne. – Et vitne satt i nærheten og så kvinnen bli angrepet av en mann. Kvinnen tok hendene over hodet og ropte på hjelp, forteller operasjonsleder Atle B. von Obstfelder til VG. Vitnet, en mann i 70-årene, reagerte raskt, brøt inn og la gjerningsmannen i bakken. – Da fikk kvinnen plukket opp pengene sine og politiet ble varslet, fortsetter von Obstfelder. Vitnet som stoppet ranet slapp gjerningsmannen etter at fornærmede hadde kommet seg. – Gjerningsmannen var beruset, og fortsatt i området da vi kom til stedet. Operasjonslederen er ikke kjent med om kvinnen kom fysisk til skadet. – Hun ble nok veldig skremt, og hun ble slått. Men hun pådro seg noen fysiske skader vet jeg ikke. – Hva kan du si om vitne som brøt inn? – Det er veldig bra. Uten ham hadde hun ikke fått hjelp i tide, sier von Obstfelder. Gjerningsmannen er kjørt i arresten på Hamar. Videre etterforskning vil skje ved Nord Gulbrandsdal lensmannskontor.
En beruset mann i 50-årene slo en dame i 80-årene og forsøkte å rane henne ved en minibank i Dombås torsdag kveld. Da tok et vitne grep.